PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative pentru modificarea Legii nr. 328/2006 pentru aprobarea Ordonanţei Guvernului nr. 39/2005 privind cinematografia
 

Propunerea legislativă pentru modificarea Legii nr. 328/2006 pentru aprobarea Ordonanţei Guvernului nr. 39/2005 privind cinematografia a fost transmisă Comisiei pentru cultură, arte, mijloace de informare în masă, cu adresa nr. P. l. - x  150 din 7 aprilie 2010.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru buget, finanţe şi bănci, care a avizat-o negativ şi Comisiei juridice, de disciplină şi imunităţi care a avizat favorabil propunerea legislativă. Comisia a ţinut cont de avizul favorabil nr. 1248/29.10.2009, emis de Consiliul Legislativ şi de Punctul de vedere al Guvernului nr. 427/19.02.2010 care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat în şedinţa din 31 martie 2010, în calitate de primă Cameră sesizată.


Propunerea legislativă a fost dezbătută în şedinţa Comisiei din data de 8  iunie 2010. 


În conformitate cu prevederile art. 54 din Regulamentul Camerei Deputaţilor, republicat, din partea Guvernului a participat la lucrările Comisiei, domnul Vasile Timiş, secretar de stat în Ministerul Culturii, Cultelor şi Patrimoniului Naţional.

Iniţiativa legislativă are ca obiect de reglementare modificarea art. 17 alin. (1) şi (2) din Ordonanţa Guvernului nr. 39/2005 privind cinematografia, aprobată cu modificări şi completări prin Legea nr. 328/2006, cu modificările şi completările ulterioare, în sensul diminuării, de la 15%, la 5% a procentului privind finanţarea directă a producţiei de filme, din veniturile proprii realizate din publicitate, de către Societatea Română de Televiziune. 

La lucrările Comisiei au fost prezenţi 13 deputaţi, din totalul de 18 membri ai Comisiei.

Raportul Comisiei a fost adoptat cu majoritatea voturilor celor prezenţi în sală în momentul votului (10 voturi pentru şi o abţinere). 

Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea Legii nr. 328/2006 pentru aprobarea Ordonanţei Guvernului nr. 39/2005 privind cinematografia.

Motivarea respingerii se întemeiază pe următoarele considerente:

· Fondul cinematografic a fost instituit prin dispoziţiile Ordonanţei Guvernului nr. 39/2005 privind cinematografia, cu modificările şi completările ulterioare, în scopul asigurării mijloacelor financiare necesare dezvoltării activităţii cinematografice. Modificarea articolului 17 în sensul dorit de iniţiatori, ar avea drept consecinţă imposibilitatea susţinerii industriei cinematografice româneşti de către Centrul Naţional al Cinematografiei, în condiţiile în care sursele de finanţare ale acestei instituţii au fost drastic diminuate, ca urmare a prevederilor Ordonanţei de urgenţă a Guvernului nr. 77/2009 privind organizarea şi exploatarea jocurilor de noroc, dispoziţiile acestui act normativ abrogând litera f) a art. 13 alin. (1) din Ordonanţa Guvernului nr. 39/2005 privind cinematografia, literă ce prevedea: „colectarea unei contribuţii de 4% din profitul anual realizat de operatorii economici care organizează jocuri de noroc şi direcţionarea acesteia către fondul cinematografic.”

